23.

Ņemot vērā to, kāds raksturs ir izslēgšanas no dalības iepirkumā sodam, ko var piemērot ekonomikas dalībniekiem, situācijas un apstākļi, kādos šo sodu var piemērot, jānosaka skaidrā un precīzā tiesiskajā regulējumā ar ierobežotu interpretāciju. Šajā aspektā teksta priekšlikumā ir daudz nenoteiktības, īpaši turpmāk uzskaitītajās jomās: — Nav definēta “administratīvā lēmuma” nozīme 106. panta 1. punkta b), c) un f) apakšpunktā. Šāda veida lēmums nebūtu analoģisks galīgajam spriedumam, ja vien – kā direktīvas 57. pantā – nebūtu noteikts, ka tas ir administratīvs lēmums, “kam ir galīgs un saistošs spēks saskaņā ar tiesību aktu noteikumiem, kurus piemēro dalībvalsts vai Savienības administratīvajai iestādei, kas pieņēmusi lēmumu”. — Konkrēti attiecībā uz gadījumiem, kas minēti 106. panta 1. punkta d) apakšpunktā, priekšlikums jāpaplašina, lai to saskaņotu ar Direktīvas 2014/24/ES 57. panta 1. punktu. Tas jādara tāpēc, ka uz šāda pamata prasība izslēgt ir attaisnojama, ja ekonomikas dalībnieks (vai tā pārstāvis) ir bijis notiesāts ar galīgu spriedumu par attiecīgajiem nodarījumiem. 108. pantā minētā ad hoc darba grupa nebūtu kompetenta sniegt pierādījumus par šāda veida nodarījumu. Ir pamats jautāt, kā šāda struktūra spēs sniegt pierādījumus par krāpšanu, korupciju vai bērnu darbu. Jāatzīmē, ka gadījumā, ja publiskā iepirkuma procedūrās vai no Eiropas fondiem finansētos dotāciju līgumos ir konstatēta krāpnieciska darbība vai korupcija un par to nav galīgā tiesas sprieduma, tad atbildīgos var izslēgt no dalības publiskajā iepirkumā, pamatojoties uz 106. panta 1. punkta b) un/vai f) apakšpunktu, jo šādu darbību var definēt kā pārkāpumu (17) un/vai uzskatīt par smagu pārkāpumu saistībā ar profesionālo darbību. Turklāt jāatceras, ka ekonomikas dalībnieks tiktu izslēgts no dalības arī tad, ja attiecībā uz to būtu pieņemts lēmums par līdzekļu iesaldēšanu starptautiska (ANO vai ES) vai valsts mēroga finansiālas sankcijas kontekstā. Līgumslēdzējai iestādei šāda lēmuma sekas būtu saistošas neatkarīgi no tā, vai Finanšu regulas 106. pants tiktu piemērots vai ne. Tiek ierosināts šāds priekšlikums: “Ekonomikas dalībnieku izslēdz no dalības iepirkuma procedūrās šādos gadījumos: (..) d) ja notikusi krāpšana, korupcija, līdzdalība noziedzīgā organizācijā, nelikumīgi iegūtu līdzekļu legalizācija, teroristu finansēšana, ar terorismu saistīti nodarījumi, bērnu darba izmantošana un citu veidu tirdzniecība ar cilvēkiem, pamatojoties uz pierādījumiem, ko konstatējusi 108. pantā minētā darba grupa vai kā konstatēts ar likumīgā spēkā stājušos spriedumu ja ir konstatēts, ka ekonomikas dalībnieks kāda minētā iemesla dēļ ir bijis notiesāts ar galīgu spriedumu vai attiecībā uz to ir piemērotas valsts vai starptautiska mēroga sankcijas ar aktīvu iesaldēšanu; (..).” — Priekšlikumā nav definēti būtiski jēdzieni, kas uzskaitīti kā izslēgšanas pamats, proti, būtisks saistību pārkāpums, smags pārkāpums saistībā ar profesionālo darbību, pārkāpums u. c. — Priekšlikumā nav ietverti noteikumi par šo ad hoc darba grupu darbību vai to izmeklēšanas pilnvarām, kas faktiski būtu jāiekļauj Finanšu regulā. — 108. panta 2. punktā nav sniegta sīka informācija par to, kas ir “preventīvi pagaidu un aizsardzības pasākumi attiecībā uz budžeta izpildi”, kurus atbildīgais kredītrīkotājs varētu veikt, ja darba grupa (vēl) nav vienojusies par izslēgšanu. Saskaņā ar 107. pantu (sk. turpmāk) ekonomikas dalībnieks var tikt izslēgts, t. i., noraidīta tā dalība konkrētā iepirkuma procedūrā, tikai tad, ja uz to attiektos kāda no 107. pantā aprakstītajām situācijām, un izslēgšana nebūtu iespējama kā preventīvs pagaidu pasākums. Turklāt dalībnieka noraidīšana no dalības konkrētā procedūrā nevar būt pagaidu pasākums. Tādējādi priekšlikums ir jāpaplašina, lai norādītu, kādus citus efektīvus pasākumus atbildīgie kredītrīkotāji varētu veikt. — Tekstā nav apskatīts jautājums par divkāršu sodu. Tomēr tajā būtu skaidri jānorāda, ka nevienu jau piemērotu izslēgšanas lēmumu nedrīkst atkārtot saskaņā ar jebkuru kriminālsodu, kuru dalībvalsts var piemērot, kad OLAF vēlāk nodot lietu valsts tiesu iestādei.